ກອງປະຊຸມສຸດຍອດວ່າດ້ວຍນີວເຄລັຍເພ່ງເລັງໃສ່ການປ້ອງກັນບໍ່ໃຫ້ວັດຖຸນີວເຄລັຍຕົກຢູ່ໃນກຳມືຂອງພວກກໍ່ການຮ້າຍ
ຂ່າວອື່ນໆ: ຣັດຖະບານຊົ່ວຄາວຂອງ Kyrgyzstan ຍື່ນຄຳ ຂາດຕໍ່ປະທານາທິບໍດີບາກີເຢບ; ຣັດຖະມຸນຕີຕ່າງປະເທດໄທ ເອີ້ນທ່ານທັກສິນເປັນຜູ້ກໍ່ການຮ້າຍ; ໂອບາ
<!-- IMAGE --> ກອງປະຊຸມສຸດຍອດວ່າດ້ວຍນີວເຄລັຍເປັນເວລາສອງມື້ທ່ີກຸງວໍຊິງຕັນຈະເສັດສິ້ນລົງໃນວັນອັງຄານມື້ນີ້ ໂດຍເພ່ງເລັງໃສ່ການປ້ອງກັນບໍ່ໃຫ້ພວກວັດຖຸນີວເຄລັຍໄປຕົກຢູ່ໃນກຳມືຂອງພວກກໍ່ການຮ້າຍ 47 ຊາດທ່ີມາຮ່ວມກອງປະຊຸມສຸດຍອດພາຍໃຕ້ການເປັນເຈົ້າພາບຂອງປະທານາທິບໍດີບາຣັກໂອບາມາ ແຫ່ງສະຫະຣັດ ວາງແຜນທ່ີຈະອອກຖະແຫລງການຮ່ວມສະບັບນຶ່ງທ່ີໃຫ້ຄຳໝັ້ນສັນຍາໃນການຮັກສາວັດຖຸນີວເຄລັຍຂອງຕົນໃຫ້ໄດ້ພາຍໃນ 4 ປີຂ້າງໜ້ານີ້ ບັນດານັກຊ່ຽວຊານກ່າວວ່າ ປັດຈຸບັນໂລກມີວັດຖຸນີວເຄລັຍໃນລະດັບສູງພໍທ່ີຈະສາມາດຜລິດອາວຸດນີວເຄລັຍໄດ້ຢ່າງນ້ອຍ 120 ພັນ ແລະໄດ້ສະແດງຄວາມເປັນຫ່ວງກ່ຽວກັບວ່າພວກວັດຖຸນີວເຄລັຍເຫລົ່ານີ້ບາງສ່ວນສາມາດ ຕົກຢູ່ໃນກຳມືພວກກໍການຮ້າຍໄດ້ ກ່ອນກອງປະຊຸມສຸດຍອດໄຂຂຶ້ນໃນວັນຈັນວານນີ້ ທ່ານໂອບາມາໄດ້ພົບປະກັບທ່ານຫູຈິນເຖົາ ປະທານປະເທດຈີນ ແລະໄດ້ເຫັນດີນຳກັນທ່ີ ຈະເພີ່ມທຳຄວາມກົດດັນໃສ່ອິຣ່ານຫລາຍຂຶ້ນ ເພື່ອໃຫ້ອິຣ່ານຢຸດເຊົາໂຄງການນີວເຄລັຍຂອງຕົນນັ້ນ ແຕ່ໃດໆມາຈີນບໍ່ມີຄວາມເຕັມໃຈປານໃດທ່ີຈະທຳການລົງໂທດຕື່ມອີກຕໍ່ຣັດຖະບານກຸງເຕຮິຣ່ານ ນັ້ນ ອິຣ່ານ ເກົາຫລີເໜືອແລະຊີເຣັຍ ທ່ີໄດ້ຖືກຕຳໜິຕິຕຽນຢ່າງຫລວງຫລາຍຈາກຝ່າຍຕາເວັນຕົກ ຍ້ອນມີຄວາມສົງໄສກ່ຽວກັບໂຄງການນີວຂອງເຂົາເຈົ້ານັ້ນ ບໍ່ໄດ້ຖືກເຊື້ອເຊີນມາຮ່ວມໃນກອງປະຊຸມສຸດຍອດຄັ້ງນີ້ ຣັດຖະບານທ່ີປະກາດຕົນເອງເປັນຣັດຖະບານຊົ່ວຄາວຂອງ Kyrgyzstan <!-- IMAGE --> ໄດ້ອອກຄຳຂາດຕໍ່ປະທານາທິບໍດີ Kurmanbek Bakiyev ທ່ີໄດ້ຖືກປົດອອກຈາກຕຳແໜ່ງໄປນັ້ນໃຫ້ທ່ານເຂົ້າມອບໂຕທ່ີນະຄອນຫລວງ Bishkek ໃນຕອນບ່າຍມື້ນີ້ ບໍ່ດັ່ງນັ້ນຈະປະເຊີນກັບການຖືກຈັບກຸມໂດຍກຳລັງພິເສດ ຣັດຖະມຸນຕີຄວາມປອດໄພແຫ່ງຊາດຂອງຣັດຖະບານໃໝ່ ກ່າວໃນວັນອັງຄານມື້ນີ້ວ່າ ສິດທິພິເສດທ່ີທ່ານBakiyev ມີໃນຖານະເປັນປະທານາທິບໍດີນັ້ນໄດ້ຖືກຕັດຖິ້ມໄປແລ້ວ ແລະໄດ້ມີການໄຂການດຳເນີນຄະດີອາຊຍາຕໍ່ທ່ານແລ້ວ ທ່ານ Bakiyev ໄດ້ຫລົບໜີຈາກນະຄອນຫລວງໄປໃນສັບປະດາແລ້ວນີ້ ຫລັງຈາກມີການປະທະກັນຫລາຍບັ້ນລະຫວ່າງພວກຕຳຫລວດແລະພວກປະທ້ວງ ຊຶ່ງໄດ້ເຮັດໃຫ້ປະຊາຊົນເສຍຊີວິດໄປປະມານ 80 ຄົນແລະບາດເຈັບຕື່ມອີກຫລາຍຮ້ອຍຄົນນັ້ນ ນັບແຕ່ນັ້ນມາ ທ່ານ Bakiyev ໄດ້ພະຍາຍາມຫາການສະໜັບສະໜຸນຈາກປະຊາຊົນໃນພາກໃຕ້ຂອງ Kyrgyzstan ແລະໄດ້ກ່າວຕໍ່ພວກສະໜັບສະໜຸນທ່ານຫລາຍພັນຄົນໃນວັນອັງຄານມື້ນີ້ທ່ີຈັດຕຸຣັດແຫ່ງນຶ່ງໃນເມືອງ Jalalabad ວ່າ ທ່ານບໍ່ຮັບຮູ້ການເຄື່ອນໄຫວຕ່າງໆຂອງຣັດຖະບານຊົ່ວຄາວນີ້ ແລະເວົ້າວ່າ ອຳນາດຂອງທ່ານມາຈາກປະຊາຊົນບໍ່ແມ່ນມາຈາກທ່ານເອງ ເຖິງຢ່າງໃດກໍດີ ທ່ານກ່າວວ່າ ທ່ານມີຄວາມເຕັມໃຈທ່ີຈະທຳການເຈຣະຈາກັບພວກປົກຄອງໃໝ່ ຣັດຖະມຸນຕີການຕ່າງປະເທດໄທ ກ່າວປະນາມທ່ານທັກສິນ ຊິນນະວັດອະດີດນາຍົກຣັດຖະມຸນຕີທ່ີໄດ້ຖືກໂຄ່ນລົ້ມໄປນັ້ນ ໂດຍກ່າວຫາຜູ້ກ່ຽວວ່າເປັນຜູ້ຍຸຍົງກໍ່ໃຫ້ເກີດການປະທ້ວງຕາມຖະໜົນຫົນທາງສາຍຕ່າງໆໃນບາງກອກທ່ີພາໃຫ້ມີຜູ້ຄົນເສຍຊີວິດໄປນັ້ນແລະເປັນຜູ້ກໍ່ການຮ້າຍທ່ີໜ້າເລືອດ ໃນການກ່າວຖ້ອຍຖະແຫລງໃນວັນຈັນວານນີ້ ນອກກອງປະຊຸມສຸດຍອດວ່າດ້ວຍນີວເຄລັຍຂອງໂລກທ່ີກຸງວໍຊິງຕັນ ທ່ານກະສິດພິຣົມ ສົມທຽບທ່ານທັກສິນໃສ່ກັບພວກຜະເດັດການເຊັ່ນ: Hitler, Mussolini ແລະ Stalin ບັນດາເຈົ້າໜ້າທ່ີໄທທ່ີກອງປະຊຸມ ຮຽກຮ້ອງໃຫ້ປະຊາຄົມໂລກຮຽກຮ້ອງໃຫ້ພວກປະທ້ວງຕໍ່ຕ້ານຣັດຖະບານທຳການເຈຣະຈາກັບຣັດຖະບານເພື່ອຫລີກລ້ຽງການແຊກແຊງຂອງທະຫານນັ້ນ ໃນວັນຈັນວານນີ້ເຊັ່ນກັນ ຫົວໜ້າກອງທັບໄທທ່ີມີອິດທິພົນໄດ້ຮຽກຮ້ອງໃຫ້ຍຸບສະພາແລະໃຫ້ຈັດການເລືອກຕັ້ງຂຶ້ນກ່ອນກຳນົດ ຊຶ່ງຈະເປັນຊ່ອງທາງທ່ີດີທ່ີສຸດເພື່ອເຮັດໃຫ້ການປະທ້ວງຕໍ່ຕ້ານຣັດຖະບານຍຸດຕິລົງ ນາຍພົນອະນຸພົງ ເຜົ່າຈິນດາ ກ່າວວ່າ ທ່ານບໍ່ຢາກໃຊ້ກຳລັງຕໍ່ຕ້ານກັບພວກປະທ້ວງເສື້ອແດງຕໍ່ຕ້ານ ຣັດຖະບານທ່ີກຳລັງຮຽກຮ້ອງໃຫ້ນາຍົກຣັດຖະມຸນຕີອະພິສິດເວດຊາຊີວະລາອອກຈາກຕຳແໜ່ງນັ້ນ ນາຍພົນອະນຸພົງກ່າວຕື່ມວ່າ ການຍຸບສະພາປາກົດວ່າ ເປັນບາດກ້າວທ່ີມີເຫດມີຜົນທ່ີຈະຄວນເຮັດ : ປະທານາທິບໍດີບາຣັກໂອບາມາແຫ່ງສະຫະຣັດກ່າວຕໍ່ທ່ານຫູຈິນເຖົາປະທານ ປະເທດຈີນໃນວັນຈັນວານນີ້ທ່ີກຸງວໍຊິງຕັນໃຫ້ປັບອັດຕາແລກ ປ່ຽນເງິນຕາຂອງຕົນໃສ່ກັບອັດຕາແລກປ່ຽນຕາມກົນໄກຕະຫລາດເສຣີຫລາຍຂຶ້ນ ກ່ອນໄຂກອງປະຊຸມສຸດຍອດວ່າດ້ວຍນີວເຄລັຍຢ່າງເປັນທາງການ ທ່ານຫູ ກ່າວວ່າ ຈີນຈະດຳເນີນການຢ່າງໜັກແໜ້ນຕາມແນວທາງຂອງຕົນເອງເພື່ອປະຕິຮູບເງິນຢວນຂອງຕົນນັ້ນ ກ່ອນໜ້າການໄຂກອງປະຊຸມສຸດຍອດວ່າດ້ວຍນີວເຄລັຍຢ່າງເປັນທາງການ ທ່ານຫູ ກ່າວຕໍ່ປະທານາທິບໍດີບາຣັກໂອບາມາວ່າ ການເພ່ີມຄ່າເງິນຢວນຂຶ້ນຈະບໍ່ແກ້ໄຂບັນຫາຄົນຫວ່າງງານໃນສະຫະຣັດແລະຈະບໍ່ລົດຄວາມບໍ່ກ້ຳເກິ່ງທາງດ້ານການຄ້າ ລະຫວ່າງກຸງວໍຊິງຕັນແລະກຸງປັກກິງນັ້ນລົງແຕ່ຢ່າງໃດ ສະຫະຣັດເຄີຍກ່າວມາວ່າ ການຄວບຄຸມຄ່າເງິນຕາຂອງຈີນທ່ີໃຫ້ຢູ່ ໃນອັດຕາຕ່ຳຜິດທັມມະດານັ້ນ ເຮັດໃຫ້ຜລິດຕະພັນຂອງຈີນມີລາຄາ ຖືກກວ່າລາຄາໃນຕະຫລາດໂລກ ທ່ານໂອບາມາ ກ່າວວ່າ ຕະຫລາດຂອງໂລກຄວນຈະເປັນຜູ້ກຳນົດວ່າເງິນຢວນຈະມີລາຄາເທົ່າໃດນັ້ນ ບັນດາເຈົ້າໜ້າທ່ີກຸງໂຊນ ກ່າວວ່າ ເກົາຫລີເໜືອໄດ້ປິດພວກຕຶກອາຄານທ່ີເກົາຫລີໃຕ້ເປັນເຈົ້າຂອງຈຳນວນນຶ່ງລົງ ທ່ີສະຖານທ່ີຕາກອາກາດແຫ່ງນຶ່ງຢູ່ເທິງພູຂອງເກົາຫລີເໜືອໃນວັນອັງຄານມື້ນີ້ ຊຶ່ງເປັນເວລາ 2ປີຫລັງຈາກຣັດຖະ ບານກຸງໂຊນໄດ້ຢຸດການທ່ອງທ່ຽວໄວ້ຊົ່ວຄາວທ່ີສະຖານທ່ີທ່ອງທ່ຽວລົງທຶນຮ່ວມກັນລະຫວ່າງສອງປະເທດ ກະຊວງທ້ອນໂຮມເກົາຫລີໃຕ້ກ່າວວ່າ ເກົາຫລີເໜືອໄດ້ຕິດປ້າຍອັດໄວ້ທ່ີສູນກາງພົບປະ ລະຫວ່າງຄອບຄົວ ທ່ີສະຖານີດັບເພີງ ສູນກາງວັດທະນະທັມ ພ້ອມທັງສະຖານທ່ີພັກຟື້ນນ້ຳພຸ ແລະຮ້ານຄ້າທ່ີຍົກເວັ້ນ ພາສີນັ້ນ ນອກນັ້ນກຸງພຽງຢັ້ງຍັງສັ່ງໃຫ້ຊາວເກົາຫລີໃຕ້ເຊື້ອສາຍຈີນ 4 ຄົນທ່ີເຮັດວຽກໃນສະຖານທ່ີຕາກອາກາດດັ່ງກ່າວໃຫ້ອອກຈາກປະເທດໄປພາຍໃນ 48 ຊົ່ວໂມງເຊັ່ນກັນ ກຸງພຽງຢັ້ງໄດ້ປະກາດໃນສັບປະດາຜ່ານມາວ່າ ຕົນຈະຖອນໂຕອອກຈາກສະຖານທ່ີຕາກອາກາດເທິງພູ Mount Kumgang ທ່ີບໍ່ໄດ້ເປີດບໍລິການມາຕັ້ງແຕ່ກຸງໂຊນ ຢຸດການທ່ອງທ່ຽວຂອງຕົນລົງໃນປີ 2008 ນັ້ນ ກຸງໂຊນຢຸດການນຳນັກທ່ອງທ່ຽວໄປທ່ຽວໃນເຂດດັ່ງກ່າວ ຫລັງຈາກທະຫານເກົາຫລີເໜືອຄົນນຶ່ງຍິງນັກທ່ອງທ່ຽວຊາວເກົາຫລີໃຕ້ຄົນນຶ່ງຕາຍທ່ີໄດ້ຫລົງເຂົ້າໄປໃນເຂດຫາດຊາຍແຄມທະເລທ່ີຫວງຫ້າມແຫ່ງ ນຶ່ງນັ້ນ